Okresná prokuratúra Michalovce 
Nám. Slobody 3, 071 01 Michalovce 1

Sp. zn. : Pv 386/14/8807	Michalovce, 11.9.2014
EEČ : 2-66-358-2014

U Z N E S E N I E

Trestná vec:	obvinený XXXXX 
Prečin:	Neoprávnené používanie cudzieho motorového vozidla podľa § 216 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: študent
pre  prečin  neoprávneného používania cudzieho motorového vozidla   podľa § 216 ods. 1  Tr. zákona,  ktorého sa dopustil tak, že dňa 04. 05. 2014 v čase okolo 05.00 h v XXXXX, XXXXX okres XXXXX,  z dvora rodinného domu zobral svojvoľne, bez súhlasu majiteľa -  poškodeného XXXXX, osobné motorové vozidlo zn. Volkswagen Golf 1J, EČ: XXXXX červenej farby, v hodnote 1.489 €, ktoré následne, hoci nie je držiteľom vodičského preukazu, neoprávnene použil na jazdu z obce XXXXX do obce XXXXX, okres XXXXX a späť, pričom pri spiatočnej ceste, v obci  XXXXX  v čase o 05.22 h nezvládol vedenie motorového vozidla, s týmto zišiel mimo vozovky vpravo, kde prednou časťou vozidla narazil do oplotenia rodinného domu č. XXXXX kde poškodil  oplotenie a 4 ks tují smaragdových, čím tak pre poškodeného XXXXX spôsobil škodu vo výške 200 €,  

lebo je trestné stíhanie neprípustné podľa § 9 odsek 1 písmeno f

Odôvodnenie:
Poverený príslušník  PZ, Okresného riaditeľstva  PZ, ODI XXXXX  uznesením sp. zn. ORP-75/DI-MI-2014 zo 04. 05. 2014 začal trestné stíhanie a súčasne  vzniesol obvinenie ml. XXXXX pre neoprávneného používania cudzieho motorového vozidla   podľa § 216 ods. 1  Tr. zákona a prečin ohrozenia pod vplyvom návykovej látky podľa § 289 ods. 1 Tr. zákona na tom skutkovom základe, že  dňa 04. 05. 2014 v čase okolo 05.15 h až 05.20 h, po tom, čo požil alkoholické nápoje, viedol bez príslušného vodičského oprávnenia ako nevodič, osobné motorové vozidlo zn. Volkswagen Golf 1J, EČ: XXXXX, červenej farby, po ceste III/555005 v smere od stredu obce XXXXX XXXXX na obec XXXXX, kde pri rodinnom dome č. XXXXX, pred prejazdom miernej pravotočivej zákruty v dôsledku neprispôsobenia rýchlosti jazdy, najmä svojim schopnostiam, vlastnostiam vozidla a nákladu, poveternostným podmienkam, stavu a povahe vozovky a iným okolnostiam, ktoré možno predvídať zišiel s vozidlom mimo komunikáciu vpravo, kde prednou časťou vozidla narazil do oplotenia rodinného domu XXXXX kde došlo k poškodeniu betónového stĺpika, betónového základu oplotenia, dvoch kusov plotových dielcov a 4 ks tují smaragdových, čím pre poškodeného XXXXX, nar. 20. 04. 1975, trvale bytom XXXXX vznikla škoda vo výške  odhadom 200 €. Uvedeným konaním došlo k dopravnej nehode. Nevodič ml. XXXXX sa na mieste dopravnej nehody podrobil dychovej skúške prístrojom zn. Dräger, ev. č. ARJJ-0032 vykonanej dňa 04. 05. 2014 v čase o 05.28 h s výsledkom 0,74 mg/l alkoholu. Opakovanou dychovou skúškou dňa 04. 05. 2014 v čase o 05.56 h mu bola nameraná hodnota 0,61 mg/l alkoholu. Dopravnou nehodou vznikla škoda na vozidle VW Golf, EČ: XXXXX vo výške odhadom 500 €. Na základe odborného vyjadrenia, znaleckého  úkonu č.  33/2014 bola vyčíslená hodnota uvedeného motorového vozidla na sumu 1.489 €, čím došlo  ku škode pre držiteľa uvedeného osobného motorového vozidla XXXXX, nar. 20. 06. 1994, trvale bytom XXXXX, XXXXX. Nevodič ml. XXXXX vozidlo zobral z dvora rodinného domu v obci XXXXX, XXXXX bez vedomia svojho brata, majiteľa vozidla XXXXX. Kľúče od vozidla zobral z vrecka vesty jeho matky, ktorú mala prehodenú cez kreslo v spálni rodinného domu. 

 Po skončení vyšetrovania predložil  poverený príslušník  PZ spisový materiál s návrhom na zastavenie trestného stíhania pre prečin neoprávneného používania cudzieho motorového vozidla   podľa § 216 ods. 1  
Tr. zákona z dôvodu uvedeného v  § 215 ods. 1 písm. d) Tr. poriadku s poukazom na ustanovenie § 9 ods. 1 písm. f) Tr. poriadku, nakoľko poškodený  XXXXX - brat obvineného, nedal súhlas na stíhanie svojho brata. 

	Zároveň poverený príslušník PZ podal návrh na podanie obžaloby pre prečin ohrozenia pod vplyvom návykovej látky podľa § 289 ods. 1 Tr. zákona, pre ktorý bude na obvineného podaná obžaloba. 

  Preskúmaním návrhu povereného príslušníka PZ na zastavenie trestného stíhania a na vec sa vzťahujúceho spisového materiálu som sa s jeho návrhom stotožnil.

Obvinený ml. XXXXX sa k trestnej činnosti priznal v celom rozsahu. Svoje konanie oľutoval. 

Poškodený  XXXXX vo svojej výpovedi uviedol, že  dňa 04. 05. 2014 v skorých ranných hodinách mu zabúchal na dvere  jeho rodinného  domu obv. ml. XXXXX, ktorý mu oznámil, že s vozidlom nabúral do jeho oplotenia. Nakoľko oplotenie mu obvinený opravil, nežiada náhradu škody. 

Trestná činnosť obvineného je preukázaná aj odborným vyjadrením o hodnote predmetného motorového vozidla, znaleckým posudkom KEÚ Košice,  záznamom o dopravnej nehode,  zápisom o dychovej skúške, zápisnicou o ohliadke miesta cestnej dopravnej nehody a fotodokumentáciou o tomto úkone vyhotovenou. 

Poškodený XXXXX - majiteľ predmetného motorového vozidla, vo svojej výpovedi na č. l. 23-27, po zákonnom poučení,  výslovne prehlásil, že nedáva súhlas na trestné stíhanie svojho brata - obvineného ml. XXXXX. 
	
              Podľa § 215 ods. 1 písm. d) Tr. poriadku prokurátor zastaví trestné stíhanie, ak je trestné stíhanie neprípustné podľa ustanovenia § 9 Tr. poriadku. 

	Podľa § 9 ods. 1 písm. f) Tr. poriadku trestné stíhanie nemožno začať a ak už bolo začaté, nemožno v ňom pokračovať a musí byť zastavené,  ak  je trestné stíhanie  podmienené súhlasom poškodeného a nebol súhlas daný alebo bol vzatý späť.   

	V zmysle § 211 ods. 1 Tr. poriadku trestné stíhanie pre  trestný čin neoprávneného používania cudzieho motorového vozidla podľa § 216 Tr. zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď,  možno začať a v už začatom trestnom stíhaní pokračovať iba so súhlasom poškodeného. 

	V zmysle § 130 ods. 1 Tr. poriadku právo odoprieť výpoveď ako svedok má príbuzný obvineného v priamom rade, jeho súrodenec, osvojiteľ, osvojenec, manžel a druh. 

	Z vyššie uvedených dôvodov bolo potrebné rozhodnúť tak, ako je uvedené vo výrokovej časti tohto uznesenia. 

	Týmto rozhodnutím nie sú dotknuté práva poškodeného uplatniť si prípadný nárok na náhradu škody v občianskom súdnom konaní na príslušnom súde. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor